Document ID: 32014D0910

KOMMISSIONENS GENNEMFØRELSESAFGØRELSE
af 12. december 2014
om EU-tilskud for 2014 til dækning af Tysklands, Spaniens, Frankrigs, Italiens, Nederlandenes og Østrigs udgifter til bekæmpelse af skadegørere på planter eller planteprodukter
(meddelt under nummer C(2014) 9478)
(Kun den franske, den italienske, den nederlandske, den spanske og den tyske udgave er autentiske)
(2014/910/EU)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EU) nr. 652/2014 af 15. maj 2014 om bestemmelser vedrørende forvaltning af udgifter i tilknytning til fødevarekæden, dyresundhed og dyrevelfærd samt til plantesundhed og planteformeringsmateriale (1), særlig artikel 45, stk. 3,
under henvisning til Europa-Parlamentets og Rådets forordning (EU, Euratom) nr. 966/2012 af 25. oktober 2012 om de finansielle regler vedrørende Unionens almindelige budget og om ophævelse af Rådets forordning (EF, Euratom) nr. 1605/2002 (2), især artikel 84, stk. 2, og
ud fra følgende betragtninger:
(1)
I henhold til artikel 16, stk. 1, litra a)-c), i forordning (EU) nr. 652/2014 kan der ydes tilskud til medlemsstater til dækning af udgifter, der er direkte forbundet med foranstaltninger vedtaget i henhold til artikel 16, stk. 1 eller 3, i Rådets direktiv 2000/29/EF (3) om udryddelse eller inddæmning af skadegørere, eller med forebyggelsen af deres spredning, alt efter hvad der er relevant. Som en overgangsbestemmelse er det fastsat i artikel 45, stk. 3, i den nævnte forordning, at artikel 22-24 i direktiv 2000/29/EF fortsat finder anvendelse for så vidt angår medlemsstaternes ansøgninger om EU-finansiering til de ovenfor beskrevne hasteforanstaltninger, som er indgivet til Kommissionen senest den 30. april 2014.
(2)
Tyskland indgav otte ansøgninger om EU-finansiering. Den første ansøgning blev indgivet den 12. december 2013 og vedrører foranstaltninger truffet i 2012 til bekæmpelse af Anoplophora glabripennis i Baden-Württemberg. Udbruddet af skadegøreren blev konstateret der i 2012.
(3)
Den anden ansøgning blev indgivet den 18. december 2013 og vedrører foranstaltninger truffet i 2012 og 2013 til bekæmpelse af Diabrotica virgifera i Sachsen. Udbruddet af skadegøreren blev konstateret i 2012.
(4)
Den tredje ansøgning blev indgivet den 19. december 2013 og vedrører foranstaltninger truffet i 2012 og 2013 til bekæmpelse af Anoplophora glabripennis i Bayern. Udbruddet af skadegøreren blev konstateret der i 2012.
(5)
Den fjerde ansøgning blev indgivet den 3. april 2014 og vedrører foranstaltninger truffet i 2013 til bekæmpelse af Anoplophora glabripennis i Baden-Württemberg. Udbruddet af skadegøreren blev konstateret der i 2012 (det samme udbrud som omhandlet i betragtning 2).
(6)
Den femte ansøgning blev indgivet den 16. april 2014 og vedrører foranstaltninger truffet i 2013 til bekæmpelse af Diabrotica virgifera i Rheinland-Pfalz. Udbruddene af skadegøreren blev konstateret i 2011 og 2012.
(7)
Den sjette ansøgning blev indgivet den 16. april 2014 og vedrører foranstaltninger truffet i 2013 til bekæmpelse af Diabrotica virgifera i Baden-Württemberg. Udbruddene af skadegøreren blev konstateret i forskellige land- og bydistrikter i denne delstat i 2010, 2011, 2012 og 2013.
(8)
Den syvende ansøgning blev indgivet den 28. april 2014 og vedrører foranstaltninger truffet i perioden august 2012 til august 2013 til bekæmpelse af Anoplophora glabripennis i Nordrhein-Westfalen. Udbruddet af skadegøreren blev konstateret der i 2009.
(9)
Den ottende ansøgning blev indgivet den 30. april 2014 og vedrører foranstaltninger truffet i 2012 og 2013 til bekæmpelse af Diabrotica virgifera i Hessen. Udbruddet af skadegøreren blev konstateret i 2011.
(10)
Den 16. april 2014 indgav Spanien fem ansøgninger om EU-finansiering. Den første ansøgning vedrører foranstaltninger om skærpet kontrol, der blev truffet i 2013 i fire selvstyrende regioner, der grænser op til Portugal, med henblik på at bekæmpe Bursaphelenchus xylophilus. Denne kontrol blev gennemført i lyset af den øgede tilstedeværelse af denne skadegører i de tilgrænsende områder i Portugal uden dog at skyldes et specifikt udbrud af denne skadegører på Spaniens område.
(11)
Den anden ansøgning vedrører foranstaltninger truffet eller planlagt truffet i 2014 i Galicien til bekæmpelse af Bursaphelenchus xylophilus. Udbruddet af skadegøreren blev konstateret i 2010 i As Neves-området.
(12)
Den tredje ansøgning vedrører foranstaltninger truffet eller planlagt truffet i 2014 i Catalonien til bekæmpelse af Pomacea insularum. Udbruddet af skadegøreren blev konstateret i 2010.
(13)
Den fjerde ansøgning vedrører foranstaltninger truffet eller planlagt truffet i 2014 i Extremadura til bekæmpelse af Bursaphelenchus xylophilus. Udbruddet af skadegøreren blev konstateret i 2012 i Valverde del Fresno-området.
(14)
Den femte ansøgning vedrører foranstaltninger truffet eller planlagt truffet i 2014 i Castilla y León til bekæmpelse af Bursaphelenchus xylophilus. Udbruddet af skadegøreren blev konstateret i 2013 i Sancti-Spiritus-området.
(15)
Den 30. april 2014 indgav Frankrig to ansøgninger om EU-finansiering. Den første ansøgning vedrører foranstaltninger truffet eller planlagt truffet i 2014 til bekæmpelse af Anoplophora glabripennis i Alsace. I Frankrig blev der truffet foranstaltninger, efter at forekomsten af skadegøreren i juli 2011 blev konstateret i grænseområdet op til Tyskland.
(16)
Den anden ansøgning vedrører foranstaltninger truffet eller planlagt truffet i 2013 og 2014 til bekæmpelse af Anoplophora glabripennis i Korsika. Udbruddet af skadegøreren blev konstateret i 2013.
(17)
Italien har indgivet tre ansøgninger om EU-tilskud. Den første ansøgning blev indgivet den 29. april 2014 og vedrører foranstaltninger truffet eller planlagt truffet i 2014 til bekæmpelse af Anoplophora glabripennis i Marche. Udbruddet af skadegøreren blev konstateret i 2013.
(18)
Den anden ansøgning blev indgivet den 29. april 2014 og vedrører foranstaltninger truffet eller planlagt truffet i 2013 og 2014 til bekæmpelse af Diabrotica virgifera i Puglia. Udbruddet af skadegøreren blev konstateret i 2013.
(19)
Den tredje ansøgning blev indgivet den 30. april 2014 og vedrører foranstaltninger truffet eller planlagt truffet i perioden fra september 2014 til september 2015 til bekæmpelse af Citrus tristeza-virus i Sicilia, hvor forekomsten af en særlig alvorlig stamme blev bekræftet i 2013.
(20)
Nederlandene har indgivet tre ansøgninger om EU-tilskud. Den første ansøgning blev indgivet den 31. december 2013 og vedrører foranstaltninger truffet i 2012 og 2013 i Westland-området til bekæmpelse af Anthonomus eugenii. Udbruddet af skadegøreren blev konstateret i 2012.
(21)
Den anden og tredje ansøgning blev indgivet den 30. april 2014. Den anden ansøgning vedrører foranstaltninger truffet i 2013 og 2014 i Winterswijk-området til bekæmpelse af Anoplophora glabripennis. Udbruddet af skadegøreren blev konstateret i 2012.
(22)
Den tredje ansøgning vedrører foranstaltninger truffet i 2013 og 2014 i Zuid-Holland-området til bekæmpelse af kartoffeltenknoldviroid. Udbruddet af skadegøreren blev konstateret i 2013.
(23)
Den 30. april 2014 indgav Østrig to ansøgninger om EU-tilskud, der vedrører foranstaltninger truffet til bekæmpelse af Anoplophora glabripennis. Den første ansøgning vedrører foranstaltninger truffet i 2012 og 2013 i området Sankt Georgen bei Obernberg am Inn, hvor udbruddet af skadegøreren blev konstateret i 2012. Ansøgningen indeholder opdateringer af en ansøgning, der blev indgivet i maj 2013 vedrørende foranstaltninger truffet i 2012 og på det tidspunkt planlagt truffet i 2013.
(24)
Den anden ansøgning vedrører foranstaltninger truffet i 2013 og 2014 i området Gallspach, hvor udbruddet af skadegøreren blev konstateret i 2013.
(25)
I deres ansøgninger har Tyskland, Spanien, Frankrig, Italien, Nederlandene og Østrig hver især udarbejdet et program for foranstaltninger til at udrydde eller, hvor det er retligt muligt, at inddæmme ovennævnte skadegørere, der indslæbes til deres områder. I programmerne fastlægges det, hvilke mål der skal nås, og hvilke foranstaltninger der skal gennemføres, samt disses varighed og de dermed forbundne udgifter.
(26)
Alle ovennævnte foranstaltninger omfatter en række forskellige plantesundhedsforanstaltninger, herunder destruktion af inficerede træer eller afgrøder, anvendelse af plantebeskyttelsesmidler, sanitære teknikker, kontrolforanstaltninger eller undersøgelser, der gennemføres officielt eller efter officiel henstilling herom for at konstatere forekomsten eller omfanget af forekomsten af de pågældende skadegørere, og udskiftning af destruerede planter som omhandlet i artikel 23, stk. 2, litra a), b) og c), i direktiv 2000/29/EF.
(27)
Kommissionen har på grundlag af de tekniske oplysninger, som Tyskland, Spanien, Frankrig, Italien, Nederlandene og Østrig har forelagt, kunnet foretage en præcis og tilbundsgående analyse af situationen. Kommissionen er nået til den konklusion, at betingelserne for ydelse af EU-finansiering som bl.a. fastsat i artikel 23 i direktiv 2000/29/EF er opfyldt. Der bør derfor ydes et EU-tilskud til dækning af udgifterne til disse programmer.
(28)
De foranstaltninger og udgifter, som er berettiget til EU-finansiering, er blevet præciseret i et brev af 25. maj 2012 fra Kommissionen til medlemsstaternes chefer for plantesundhedstjenesterne.
(29)
I henhold til artikel 23, stk. 5, andet afsnit, i direktiv 2000/29/EF kan Unionens finansielle bidrag dække op til 50 % af de støtteberettigede udgifter til foranstaltninger, der er truffet i løbet af en periode på højst to år regnet fra det tidspunkt, hvor forekomsten af en skadegører er opdaget, eller som agtes truffet for denne periode. I henhold til artikel 23, stk. 5, tredje afsnit, kan denne periode dog forlænges, hvis det kan fastslås, at målene for foranstaltningerne vil blive gennemført inden for en rimelig yderligere frist, og EU-tilskuddet skal i så fald nedtrappes i løbet af de pågældende år.
(30)
Under henvisning til konklusionerne af 30. juni til 4. juli 2014 fra Kommissionens evalueringsudvalg for plantesundhed vedrørende vurderingen af de respektive programmer bør den toårige periode for de pågældende ansøgninger forlænges med yderligere to år i henhold til artikel 1, stk.2, litra b), i Kommissionens forordning (EF) nr. 1040/2002 (4). I overensstemmelse med princippet om gradvis nedtrapning bør EU-tilskuddet til disse foranstaltninger dog nedsættes til 45 % af de støtteberettigede udgifter for programmernes tredje år og til 40 % for programmernes fjerde år.
(31)
EU-tilskuddet på op til 50 % af de støtteberettigede udgifter bør derfor gælde for følgende programmer: Tyskland, Baden-Württemberg, Diabrotica virgifera, landområder i Alb-Donau-Kreis og Karlsruhe (2013), Tyskland, Baden-Württemberg, Anoplophora glabripennis (2012 og 2013), Tyskland, Bayern, Anoplophora glabripennis (2012 og 2013), Tyskland, Hessen, Diabrotica virgifera (2012), Tyskland, Rheinland-Pfalz, Diabrotica virgifera (2013), Tyskland, Sachsen, Diabrotica virgifera (2012 og 2013), Spanien, Castilla y León, Bursaphelenchus xylophilus (2014), Frankrig, Korsika, Anoplophora glabripennis (2013 og 2014), Italien, Marche, Anoplophora glabripennis (2014), Italien, Sicilia, Citrus tristeza-virus (2014 og 2015), Italien, Puglia, Xylella fastidiosa (2013 og 2014), Nederlandene, Winterswijk-området, Anoplophora glabripennis (2013), Nederlandene, Zuid Holland, kartoffeltenknoldviroid (2013 og 2014), Nederlandene, Westland, Anthonomus eugenii (2012 og 2013), Østrig, Sankt Georgen bei Obernberg am Inn, Anoplophora glabripennis (2012 og 2013) og Østrig, Gallspach, Anoplophora glabripennis (2013 og 2014).
(32)
EU-tilskuddet på op til 45 % af de støtteberettigede udgifter bør derfor gælde for følgende programmer: Tyskland, Baden-Württemberg, Diabrotica virgifera, landområder i Rastatt (2013), Tyskland, Hessen, Diabrotica virgifera (2013), Spanien, Extremadura, Valverde del Fresno, Bursaphelenchus xylophilus (2014), Frankrig, Alsace, Anoplophora glabripennis (2014) og Nederlandene, Winterswijk-området, Anoplophora glabripennis (2014), da der allerede er modtaget EU-tilskud til de pågældende foranstaltninger i henhold til Kommissionens gennemførelsesafgørelse 2012/789/EU (5) (Tyskland, Spanien og Frankrig) og Kommissionens gennemførelsesafgørelse 2013/800/EU (6) (Tyskland, Baden-Württemberg, Spanien, Frankrig og Nederlandene) for de første to år af deres gennemførelse.
(33)
Endvidere bør der ydes et EU-tilskud på op til 40 % for det fjerde år af følgende programmer: Tyskland, Baden-Württemberg, Diabrotica virgifera, landdistrikter i Breisgau-Hochschwarzwald (2013), Tyskland, Anoplophora glabripennis, Nordrhein-Westfalen (august 2012 til august 2013), Spanien, Catalonien, Pomacea insularum (2014) og Spanien, Galicien, Bursaphelenchus xylophilus (2014), da der allerede er modtaget EU-tilskud til hvert af disse fire programmer i henhold til Kommissionens gennemførelsesafgørelse 2011/868/EU (7), gennemførelsesafgørelse 2012/789/EU og gennemførelsesafgørelse 2013/800/EU for de første tre år af deres gennemførelse.
(34)
I henhold til artikel 23, stk. 6, første og andet afsnit, i direktiv 2000/29/EF kan der på baggrund af udviklingen i situationen i Unionen tages yderligere skridt, og det kan besluttes, at der skal ydes EU-tilskud til sådanne yderligere skidt. For disse skridt skal der gælde visse krav eller yderligere betingelser, hvis de er nødvendige for at nå det tilstræbte mål. I henhold til artikel 23, stk. 6, tredje afsnit, kan det endvidere i de tilfælde, hvor sådanne yderligere skridt primært tager sigte på at beskytte andre områder i Unionen end den pågældende medlemsstats område, besluttes, at EU-tilskuddet dækker mere end 50 % af udgifterne.
(35)
Spanien har foretaget skærpet kontrol af Bursaphelenchus xylophilus i grænseområdet til Portugal, i de selvstyrende regioner Andalusien, Castilla y León, Extremadura og Galicien, samt i områder, der ikke er afgrænset for så vidt angår denne skadegører. Med denne kontrol tilstræbes en intensiv overvågning med henblik på tidlig påvisning og udryddelse i de pågældende områder for at beskytte resten af Unionens områder. Spanien har allerede afsat betydelige ressourcer til at bekæmpe tre isolerede udbrud af Bursaphelenchus xylophilus i Castilla y León, Extremadura og Galicien. Set i lyset af, hvor alvorlig forekomsten af Bursaphelenchus xylophilus er for nåletræer og nåletræ, hvor hurtigt denne skadegører spredes, og de potentielle følger for Unionens skovbrug og den internationale handel med træ anses denne foranstaltning for primært at tage sigte på at beskytte såvel Spaniens område som også andre områder i Unionen end det i Spanien. Der bør derfor ydes et større EU-tilskud til dette program, nemlig 75 %.
(36)
I henhold til artikel 84 i forordning (EU, Euratom) nr. 966/2012 skal der forud for indgåelsen af en forpligtelse til at afholde en udgift over Unionens budget foreligge en finansieringsafgørelse, som angiver de vigtigste elementer i den foranstaltning, der medfører en udgift, og som er vedtaget af institutionen eller de myndigheder, som institutionen har delegeret beføjelser til. Ved artikel 94 i Kommissionens delegerede forordning (EU) nr. 1268/2012 (8) er der fastsat nærmere regler om finansieringsafgørelser.
(37)
Denne afgørelse er en finansieringsafgørelse vedrørende udgifterne omhandlet i de ansøgninger om EU-finansiering, som medlemsstater har indgivet.
(38)
Med henblik på anvendelsen af denne afgørelse bør »væsentlig ændring« defineres i overensstemmelse med artikel 94, stk. 4, i delegeret forordning (EU) nr. 1268/2012.
(39)
Foranstaltningerne i denne afgørelse er i overensstemmelse med udtalelse fra Den Stående Komité for Planter, Dyr, Fødevarer og Foder -
VEDTAGET DENNE AFGØRELSE:
Artikel 1
Tilskud
1. På grundlag af de ansøgninger, der er indgivet af medlemsstaterne og analyseret af Kommissionen, godkendes det, at der ydes et EU-tilskud for 2014 til dækning af Tysklands, Spaniens, Frankrigs, Italiens, Nederlandenes og Østrigs udgifter til nødvendige foranstaltninger som omhandlet i artikel 23, stk. 2, litra a), b) og c), i direktiv 2000/29/EF til bekæmpelse af skadegørere, der er omfattet af de programmer, som er anført i bilag I til denne afgørelse.
På baggrund af den ansøgning, der er indgivet af Spanien og analyseret af Kommissionen, godkendes det, at der ydes EU-finansiering for 2014 til dækning af denne medlemsstats udgifter til yderligere foranstaltninger, som er nærmere beskrevet i artikel 23, stk. 6, i direktiv 2000/29/EF, til bekæmpelse af Bursaphelenchus xylophilus, der er omfattet af de programmer, som er anført i bilag II til denne afgørelse.
2. EU-finansieringen, jf. stk. 1, udgør i alt EUR 5 715 000. Den maksimale EU-finansiering, der ydes til hvert program, angives i bilag I eller II.
3. EU-finansieringen finansieres over følgende budgetposter i Den Europæiske Unions almindelige budget for 2014: Budgetpost 17 04 04.
4. Denne afgørelse og dens bilag udgør en finansieringsafgørelse som omhandlet i artikel 84 i forordning (EU, Euratom) nr. 966/2012.
Artikel 2
Udbetaling af EU-tilskud
1. Den EU-finansiering, der er fastsat i bilag I og II, ydes, forudsat at de pågældende medlemsstater:
a)
gennemfører foranstaltningerne i overensstemmelse med de relevante EU-bestemmelser, herunder konkurrencereglerne og bestemmelserne om offentlige udbud
b)
fremlægger bevis for foranstaltningerne i overensstemmelse med bestemmelserne i forordning (EF) nr. 1040/2002
c)
indgiver en betalingsanmodning til Kommissionen, jf. artikel 5 i forordning (EF) nr. 1040/2002, ledsaget af en teknisk rapport om de gennemførte foranstaltninger.
2. EU-tilskuddet udbetales ikke, hvis betalingsanmodningen, der er nævnt i stk. 1, litra c), indgives efter den 31. oktober 2015.
Artikel 3
Fleksibilitetsbestemmelse
Kumulerede ændringer af de beløb, der er tildelt specifikke foranstaltninger, som ikke overstiger 15 % af det i artikel 1 i denne afgørelse anførte maksimale tilskud, betragtes ikke som væsentlige, jf. artikel 94, stk. 4, i delegeret forordning (EU) nr. 1268/2012, forudsat at ændringerne ikke i betydelig grad påvirker programmets karakter og målsætninger. Stigningen i det maksimale tilskud, der er fastsat i artikel 1 i denne afgørelse, må ikke overstige 15 %.
Den ansvarlige anvisningsberettigede kan godkende de i stk. 1 omhandlede ændringer i overensstemmelse med principperne om forsvarlig økonomisk forvaltning og proportionalitet.
Artikel 4
Adressater
Denne afgørelse er rettet til Forbundsrepublikken Tyskland, Kongeriget Spanien, Den Franske Republik, Den Italienske Republik, Kongeriget Nederlandene og Republikken Østrig.
Udfærdiget i Bruxelles, den 12. december 2014.

Labels: 18
15
6